tartuNLP/wikipedia-smugri-20251201 huggingface dataset:
Katherine Rawls

Katherine Louise Rawls (14. kesäkuuta 1918 Nashville – 8. huhtikuuta 1982 White Sulphur Springs) oli yhdysvaltalainen uimahyppääjä ja uimari. Hän edusti seuratasolla Miami Beach Swimming Clubia.
Rawls tuli uintiperheestä. Hänen siskonsa Dorothy ja Evelyn menestyivät uinnissa kansallisella tasolla ja veli Sonny oli erinomainen uimahyppääjä. 
Rawls kilpaili 14 vuoden iässä Los Angelesin olympialaisissa 1932, joissa hän sai ponnahduslaudalta hopeamitalin. Hän rikkoi samana vuonna sekauinnissa, jossa hän oli voittamaton kahdeksan vuoden ajan putkeen. Rawls sai ponnahduslaudalta olympiahopeaa toistamiseen vuoden 1936 kisoissa ja kilpaili lisäksi 100 metrin vapaauinnissa, jossa hän sijoittui seitsemäneksi, ja 4 × 100 metrin vapaauintiviestissä, josta Yhdysvallat sai pronssia. Rawls voitti kotimaassaan 33 AAU:n mestaruutta, mikä oli siihen aikaan kisojen ennätys. Hän menestyi toisiinsa verrattuna erilaisissa lajeissa, vapaa-, rinta- ja selkäuinnissa uimahyppyjen lisäksi. Rawls voitti ensimmäisenä naisena neljä mestaruutta yksissä maansa mestaruuskisoissa tehdessään sen vuonna 1937, ja toisti saman seuraavana vuonna.
Rawls lopetti uinnin vuoden 1938 maansa mestaruuskisojen jälkeen ja oli toisessa maailmansodassa ilmavoimien lentokonepilotti. Hän oli naimisissa lentäjä Theodore Rawlsin kanssa. Rawls toimi oman uransa jälkeen uimaopettajana White Sulphur Springsissä Länsi-Virginiassa, jossa hän kuoli syöpään vuonna 1982. Hänet nimitettiin uinnin kansainväliseen kunniagalleriaan vuonna 1965, ja Fort Lauderdalessa asunut Rawls on suuri syy sille, että galleria sijaitsee kyseisessä kaupungissa.
Barry Sanders

Barry Sanders (s. 16. heinäkuuta 1968 Wichita, Kansas) on yhdysvaltalainen entinen amerikkalaisen jalkapallon pelaaja, pelipaikaltaan keskushyökkääjä. Hän pelasi koko kymmenvuotisen ammattilaisuransa Detroit Lionsin joukkueessa.
Sanders valittiin vuonna 2004 amerikkalaisen jalkapallon Hall of Fameen. Häntä pidetään yhtenä lajin kaikkien aikojen parhaista keskushyökkääjistä.
Ura.
Sanders voitti yliopistourallaan Oklahoman osavaltionyliopiston joukkueessa parhaalle yliopistopelaajalle annettavan Heisman Trophyn vuonna 1988. Detroit Lions varasi hänet seuraavan vuoden NFL:n varaustilaisuudessa ensimmäisen kierroksen kolmantena pelaajana.
Sanders pelasi Detroitissa kymmenen kauden ajan, kunnes yllättäen ilmoitti heinäkuussa 1999 lopettavansa uransa, vain 31-vuotiaana. Hänet valittiin urallaan NFC-konferenssin joukkueeseen NFL:n tähdistöotteluun Pro Bowliin jokaisella pelikaudellaan.
Kalsiumsitraatti

Kalsiumsitraatti on sitruunahapon kalsiumsuola. Sitä käytetään elintarvikkeiden happamuudensäätöaineena E-koodilla E 333, mutta joskus myös makuaineena. Tässä suhteessa se on samankaltainen kuin natriumsitraatti. Kalsiumsitraattia voidaan käyttää myös veden pehmentämiseen, koska sitraatti-ionit kelatoivat ei-toivottuja metalli-ioneita. Kalsiumsitraattia löytyy myös lisäravinteista, joiden kokonaispainosta kalsiumia on 21 %.
Kemialliset ominaisuudet.
Kalsiumsitraatti on hajutonta valkoista pulveria, joka ei liukene veteen. Kuten sitruunahappo, kalsiumsitraatti maistuu karvaalta. Se maistuu myös suolaiselta.
Tuotanto.
Kalsiumsitraatti on eristämisen välivaihe fermentaatioprosessissa, jolla sitruunahappoa tuotetaan teollisesti. Sitruunahappo liuoksesta neutraloidaan ja saostetaan kalsiumhydroksidilla. Saostuma suodatetaan ja pestään saaden puhdasta kalsiumsitraattia. Tämä kalsiumsitraatti voidaan myydä sellaisenaan tai muuttaa sitruunahapoksi laimealla rikkihapolla.
Biologinen rooli.
Kalsiumsitraatin biosaatavuuden on todettu olevan samankaltainen edullisemman kalsiumkarbonaatin kanssa. Toisin kuin emäksinen kalsiumkarbonaatti, kalsiumsitraatti ei toimi antasidina. Tästä syystä mahan vähähappoisuudesta kärsivien tulisi ennemmin valita kalsiumsitraatti kalsiumlisäksi.
Castlevania Chronicles

Castlevania Chronicles (Japanissa nimellä ) on Konamin vuonna 2001 kehittämä ja julkaisema "Castlevania" -pelisarjaan kuuluva videopeli. Se on "in" ohella sarjan toinen peli, joka julkaistiin PlayStationille.
Peli on periaatteessa päivitys vuonna 1993, ainoastaan japanissa Sharp X68000 -tietokoneelle julkaistusta "Akumajō Dracula" -pelistä, joka puolestaan on uusintaversio NES:in "Castlevaniasta". Pelin alkuvalikossa on pelaajan valittavissa joko Sharp X68000 -versio (Original Mode) tai PlayStationia varten paranneltu päivitys (Arrange Mode). Yksi huomattavin muutos päivityksessä on pelin hahmon, Simon Belmontin, uudistettu ulkoasu.
Piitetrakloridi

Piitetrakloridi eli tetrakloorisilaani (SiCl4) on kloorin ja piin muodostama epäorgaaninen molekyyliyhdiste. Yhdistettä käytetään muun muassa puolijohdeteollisuudessa erittäin puhtaan piin valmistamiseen.
Ominaisuudet ja valmistus.
Piitetrakloridi on huoneenlämpötilassa viskoosia kirkasta nestettä. Se reagoi veden kanssa muodostaen piidioksidia ja vetykloridia. Tämän vuoksi se höyryää ilmankosteuden vaikutuksesta.
SiCl4 + 2 H2O → SiO2 + 4 HCl
Vanhin tapa tuottaa piitetrakloridia on kloorikaasun, piidioksidin ja hiilen välinen reaktio. Nykyään yhdistettä tuotetaan pääasiassa joko piin tai ferropiin ja kloorikaasun välisellä reaktiolla tai piikarbidista ja kloorista. Kloorin ja piin välisessä reaktiossa reaktorin lämpötila tulee olla yli 400 °C, koska alemmassa lämpötilassa muodostuu sivutuotteina trikloorisilaania ja muita piiklorideja. 
Si + 2 Cl2 → SiCl4
Käyttö.
Suurin osa piitetrakloridista käytetään erittäin puhtaan piidioksidin valmistamiseen polttamalla yhdistettä happea ja vetyä sisältävässä ilmakehässä. Puolijohdeteollisuutta varten piitetrakloridista voidaan tuottaa myös polykiteistä piitä kuumentamalla sitä vetyilmakehässä. Lisäksi piitetrakloridi reagoi eräiden metallien kanssa muodostaen niiden pinnalle kestävän karbidikerroksen. Alkoholien kanssa se reagoi muodostaen piihapon estereitä, kuten tetraetyyliortosilikaattia.
Bolzanon voiton monumentti

Bolzanon voiton monumentti (, ) on ensimmäisen maailmansodan muistoksi pystytetty riemukaari, joka sijaitsee Bolzanon kaupungissa Italiassa. Se on pystytetty Benito Mussolinin määräyksestä vuonna 1928. Portin on suunnitellut italialainen arkkitehti Marcello Piacentini.
John Harington

John Harington (joskus myös muodossa Harrington; 4. elokuuta 1560 Kelston, Somerset, Englanti – 20. marraskuuta 1612 Kelston, Somerset, Englanti) oli englantilainen hovimies, kirjailija, keksijä ja taiteilija, joka tunnetaan parhaiten WC-pöntön keksijänä. Harington oli merkittävä jäsen kuningatar Elisabet I:n hovissa. Hän kuitenkin menetti runojensa ja muiden kirjoitustensa takia suosionsa Elisabetin sekä tämän seuraajan Jaakko I:n silmissä.
WC-pöntön keksiminen.
Harington rakennutti vuonna 1596 kaksi WC-pönttöä: toisen itselleen ja toisen kuningatar Elisabet I:lle. Hän julkaisi myös keksinnöstään teoksen "A New Discourse upon a Stale Subject: The Metamorphosis of Ajax". Kirja sisälsi poliittisia viittauksia Elisabetin suosikki Robert Dudleyyn, mistä kuningatar suuttui ja jonka seurauksena Harington karkotettiin hovista. Lisäksi Haringtonia arvosteltiin kirjasta niin, että hän luopui viemäröintialasta.
Carina Appel

Carina Appel (26. kesäkuuta 1967 Vaasa – 5. huhtikuuta 2012 Kristiinankaupunki) oli suomalainen valokuvaaja. 
Appel toimi pitkään freelance- ja tv-kuvaajana Lähi-idän kriisialueilla, kuten Israelissa, Irakissa ja Afganistanissa. Hän asui vuodesta 2002 lähtien Jerusalemissa työskennellen muun muassa suomalaisen kirjeenvaihtajan Leena Reikon kanssa. Appelin asiakkaina oli pohjoismaisten yleisradioyhtiöiden lisäksi uutistoimisto AP. Lisäksi hän teki kuvareportaaseja Alma Median lehtiin. Vuonna 2003 hänen Irakissa ottamansa kuva oli ehdokkaana Pulitzer-palkinnon saajaksi. Ennen valokuvaajaksi ryhtymistään Appel oli kouluttautunut metsänhoitajan ja poliisin ammatteihin.
Carina Appel muutti takaisin Suomeen vuonna 2011 ja asettui asumaan Kristiinankaupunkiin Siipyyn kylään. Hän menehtyi henkirikoksen uhrina huhtikuussa 2012.
Pennsylvania Avenue

Pennsylvania Avenue on Yhdysvaltain pääkaupungin Washingtonin pääkatu, joka yhdistää kongressitalo Capitolin ja Valkoisen talon. Pennsylvania Avenuella järjestetään Yhdysvaltain presidentin virkaanastujaisparaateja ja suuria mielenosoitusmarsseja. Se on myös vilkkaasti liikennöity työmatkareitti.
Katua alettiin kutsua Pennsylvania Avenueksi ensimmäisen kerran tiettävästi vuonna 1791. Nimen alkuperästä ei ole varmaa tietoa, mutta nimellä saatettiin yrittää lepytellä philadelphialaisia, tai nimi oli vain johdonmukainen jatko muille osavaltioiden mukaan nimetyille kaduille Washingtonissa. 1800-luvun alussa Pennsylvania Avenuesta oli tullut kaupungin pääkatu kauppoineen ja liiketiloineen, mutta vuosisadan lopulla sitä reunustivat kuitenkin jo halvat hotellit ja tatuointiliikkeet, ja kadun arvokkuutta ryhdyttiin palauttamaan rakentamalla sille suuria virastotaloja kuten postitalo.
Alfred Schneidau

Alfred John Schneidau (5. helmikuuta 1867 Camden, Middlesex – 24. tammikuuta 1940 Finchley, Suur-Lontoo) oli brittiläissyntyinen kriketinpelaaja ja olympiamitalisti.
Schneidau kilpaili vuoden 1900 kesäolympialaisissa Pariisissa, hopeaa voittaneessa Union des Sociétés Français de Sports Athletiques -joukkueessa. Schneidau toimi joukkueen avauslyöjänä kummassakin sisävuorossa lyöden 8 juoksua ensimmäisessä ja yhden toisessa vuoroparissa.
Teini-iässä Schneidau pelasi jalkapallomaalivahtina muun muassa Fulhamissa.
Schneidaulla oli monikansallinen tausta. Hänen isänsä oli syntyisin Guernseyltä, ja hänen äitinsä oli yhdysvaltalainen.
The Key Is the Key

The Key Is the Key on suomalaislaulaja Ronyan esikoisalbumi, joka julkaistiin 13. kesäkuuta 2012. Albumin on tuottanut Rake. Albumi sijoittui yhdeksi viikoksi Suomen virallisen albumilistan 25. sijalle.
Albumin ensisingle ”Annoying” julkaistiin jo kesäkuussa 2011 ja se vietti useita viikkoja YleX-radiokanavan Himotuimmat-listan kärkisijoilla. Toinen single ”Hyperventilating” julkaistiin huhtikuussa 2012 ja siitä julkaistiin Mikko Harman ohjaama, Portugalissa kuvattu musiikkivideo.
Tyyli ja arviot.
Ronya on kuvaillut albuminsa olevan kuin hypnoosi, jossa seikkailee Ronyan lisäksi hänen alter egonsa Ajnor.
Sinikieliskinkki

Sinikieliskinkki ("Tiliqua scincoides") on skinkkien heimoon kuuluva liskolaji. Se on kotoisin Australiasta sekä Tanimbarin ja Babarin saaristoilta Indonesiasta Molukkien provinssista.
Koko ja ulkonäkö.
Sinikieliskinkin koko vaihtelee 28–68 sentin välillä. Selvästi havaittavia sukupuolieroja ei ole, mutta uroksella voi olla jykevämpi pää ja solakampi vartalo. Sen suomut ovat isot, kovat ja kiiltävät. Väritys vaihtelee lajikohtaisesti hyvinkin suuresti, pääväri on kuitenkin vaaleanruskean ja mustan välillä.
Million Dollar Legs (vuoden 1939 elokuva)

Million Dollar Legs on Nick Grinden ja Edward Dmytrykin ohjaama yhdysvaltalainen komediaelokuva, joka sai ensi-iltansa vuonna 1939. Elokuvan pääosissa näyttelevät Betty Grable, John Hartley, Donald O’Connor ja Jackie Coogan. "Million Dollar Legs" sai ensi-iltansa Yhdysvalloissa 14. heinäkuuta 1939. Elokuvan käsikirjoittivat Richard English ja Lewis R. Foster. Elokuvan on tuottanut Paramount Pictures.
Elokuvalla ei ole mitään yhteyttä seitsemän vuotta aikaisemmin 1932 valmistuneeseen "Miljoonan dollarin sääret" -elokuvaan.
Hijazin rautatie

Hijazin rautatie oli Osmanien valtakuntaan kuulunut rautatie, joka kulki Damaskoksen ja Medinan välillä, ja johon kuului myös sivulinja Daraan ja Haifan välillä. Se oli osa Osmanien rataverkostoa, ja rakennettiin jatkamaan Istanbulista Damaskokseen kulkenutta rautatietä. Rautatie palveli sotilaallisten, poliittisten ja taloudellisten tehtävien lisäksi uskonnollisia tehtäviä helpottaen muslimien vuosittaista hadž-pyhiinvaellusta. Ensimmäisen maailmansodan syttyminen keskeytti radan rakennustyöt, eikä sitä koskaan jatkettu alkuperäisen suunnitelman mukaan Mekkaan saakka. Sodan aikana rautatie joutui jatkuvasti arabikapinallisten hyökkäyksen kohteeksi, ja sodassa syntyneiden vaurioiden seurauksena rautatie pääsi paikoitellen rappeutumaan sodan jälkeen.
Arabikapinan aikana paikallisten joukkojen mukana ja johdossa toimi brittiläisiä ja ranskalaisia sotilasasiamiehiä, kuten T. E. Lawrence ("Arabian Lawrence"), Herbert Garland, S. F. Newcombe ja P. C. Joyce. Suurimman julkisuuden sodan jälkeen saavuttanut Lawrence, jonka osuudesta historioitsivat ovat myöhemmin väitelleet, kuvaa sotakokemuksiaan ja hyökkäyksiä rautatietä vastaan omaelämäkerrallisessa teoksessaan "Seven Pillars of Wisdom" (1922). James Nicholson toteaa, että Hijazin rautatie ei ilman Lawrencea olisi nauttinut yhtä suuresta maineesta, mutta huomauttaa, että ilman Hijazin rautatietä ei myöskään olisi ollut Arabian Lawrencea.
Luka Magnotta

Luka Rocco Magnotta (syntymänimeltään Eric Clinton Kirk Newman; s. 24. heinäkuuta 1982) on kanadalainen pornonäyttelijä ja -malli, joka murhasi ja paloitteli 33-vuotiaan kiinalaisopiskelija Jun Linin. Linin ruumiinosia oli murhan jälkeen postitettu Kanadan konservatiivipuolueelle ja Kanadan liberaalipuolueelle. Murha oli kuvattu videolle, jota levitettiin Internetissä nimellä "1 lunatic 1 ice-pick". Videolla näytetään muun muassa, kuinka Magnotta puukottaa sänkyyn sidottua Liniä jääpiikillä ja veitsellä ja leikkaa elottoman Linin pään irti asettaen sen piironkilaatikkoon. Videon loppupuolella hän myös irrottaa hänen kätensä ja käyttää sitä itsetyydytykseen ja lopulta harrastaa anaaliseksiä silvotun ruumiin kanssa syöttäen palasia siitä koiralle. Magnottaa oli aiemmin epäilty Internetissä levitettyjen kissantappovideoiden tekijäksi.
Magnotta pakeni Kanadasta Eurooppaan ja Interpol julkaisi hänestä etsintäkuulutuksen. Hänet pidätettiin 4. kesäkuuta 2012 berliiniläisessä internetkahvilassa, jossa hän oli etsinyt kuvia ja uutisia itsestään.
Oikeus tuomitsi Magnottan joulukuussa 2014 murhasta elinkautiseen vankeuteen, josta on mahdollista anoa ehdonalaiseen pääsyä 25 vuoden istumisen jälkeen. Hän sai lisäksi 19 vuoden vankeusrangaistuksen muista rikoksista.
Deion Sanders

Deion Luwynn Sanders (s. 9. elokuuta 1967, Fort Myers, Florida) on yhdysvaltalainen entinen amerikkalaisen jalkapallon ja baseballin pelaaja. Kahden suuren ammattilaissarjan NFL:n ja MLB:n entinen tähtipelaaja Sanders on yksi Pohjois-Amerikan ammattiurheilun monipuolisimmista pelaajista kautta aikojen.
Lempinimellä "Primetime" tunnettu Sanders on kuuluisa räiskyvästä persoonallisuudestaan niin kentällä kuin sen ulkopuolella.
Ennen ammattilaisuraa.
Floridassa syntynyt ja kasvanut Sanders pelasi lukioikään saakka kolmea lajia; amerikkalaista jalkapalloa, baseballia sekä koripalloa. Lukioiän jälkeen Sanders meni opiskelemaan Floridan valtionyliopistoon, jota hän edusti myös yliopiston urheilujoukkueissa. Tässä vaiheessa pikajuoksu oli syrjäyttänyt koripallon.
NFL-ura.
NFL-urallaan Sanders edusti yhteensä kuutta seuraa. Atlanta Falcons varasi hänet vuoden 1989 NFL:n varaustilaisuudessa ensimmäisellä kierroksella, viidentenä pelaajana. Viiden Atlantassa vietetyn kauden jälkeen Sanders teki vapaana pelaajana sopimuksen San Francisco 49ersin kanssa.
49ersissa Sanders vietti vain yhden kauden, vaikka joukkue onnistui voittamaan kauden päätteeksi Super Bowlin. Hän siirtyi kovan kohun ja suurten rahasummien saattelemana toiseen mestarikandidaattiin Dallas Cowboysiin. Monipuolisena pelaajana Sanders pelasi Dallasissa monien puolustuksen pelipaikkojen lisäksi ajoittain myös hyökkäyksessä laitahyökkääjänä. Viiden Cowboys-kauden jälkeen Sanders siirtyi vapaana agenttina kaudeksi Washington Redskinsin riveihin, jonka jälkeen ilmoitti lopettavansa peliuransa.
Ennen kauden 2004 alkua Sanders ilmoitti palaavansa takaisin kentille, tällä kertaa Baltimore Ravensin paidassa. Kahden kauden jälkeen Sanders päätti jälleen uransa, tällä kertaa lopullisesti. Lopettamisensa jälkeen Sanders on toiminut asiantuntijana NFL:n omalla TV-kanavalla NFL Networkilla. 
Sanders valittiin vuonna 2011 amerikkalaisen jalkapallon Hall of Fameen.
MLB-ura.
Sanders pelasi kakkoslajissaan baseballissa yhdeksän kautta, neljässä eri joukkueessa. Hän aloitti uransa New York Yankeesissä, josta siirtyi Atlanta Bravesiin, pelatakseen saman kaupungin joukkueessa kuin NFL:ssä. Bravesin jälkeen Sanders pelasi Cincinnati Redsissä, San Francisco Giantsissa sekä vielä kahden kauden ajan Redsissä.
Sanders on kuvannut suhdettaan kahden lajin välillä sanoin: ""Jalkapallo on vaimoni ja baseball rakastajattareni"."
Nanjing-katu

Nanjing-katu () on katu Shanghaissa, Kiinassa. Se on Shanghain ja mahdollisesti koko maailman pisin ostoskatu. 
Nanjing-katu on 5,5 kilometriä pitkä ja se jakautuu kahteen osaan, itäiseen ja läntiseen. Katu alkaa idästä Bundilta Huangpun kaupunginosasta ja päättyy Jing’an-temppelille. Lukuisten kauppojen ja ostoskeskusten lisäksi kadun varrella ovat muun muassa Kansanaukio, Shanghain teatteri, Shanghain museo ja Shanghain kaupunkisuunnittelun näyttelyhalli. Kadulla vietetään myös suuria festivaaleja kuten uuden vuoden päivää, kevätfestivaalia ja joulua.
Hannele Kylänpää

Hannele Kylänpää (s. 1948) on suomalainen kuvanveistäjä. Kylänpää opiskeli Taideteollisessa korkeakoulussa ja Kuvataideakatemian koulussa. Hänet tunnetaan etenkin lapsi- ja eläinaiheisista veistoksistaan.
Mitalitaiteilijana Kylänpää on suunnitellut mm. Helsingin 450-vuotismitalin.
Kylänpään julkisia teoksia ovat mm. Rovaniemellä sijaitseva suurikokoinen "Äiti Lappi" -patsas, Pasilassa sijaitseva "Vedet"-teos ja "Silja" (Frans Emil Sillanpään romaanin "Nuorena nukkunut" päähenkilö) Hämeenkyrössä sekä Heinäveden kirjaston edessä sijaitseva Otto Kotilaisen muistomerkin veistos "Lintupoika" (1990).
Kotkalaisessa Sapokan vesipuistossa ollut Kylänpään pronssinen sorsaveistos, emo ja poikanen, varastettiin 2004. Sen emo tuli esiin tv-ohjelman kuvauksissa syksyllä 2013. Arvioitavaksi tuonut henkilö oli ostanut sen huutokaupasta. Teos on palautettu paikalleen.
Savonlinnan reservikomppania

Savonlinnan reservikomppania (Suomen 6. Mikkelin tarkk'ampujakomppanian 21. Savonlinnan reservikomppania) oli Suomen autonomian ajan sotilasyksikkö. Tämän joukko-osaston virallisen nimen lisäksi käytössä olivat nimitykset 21. Suomen reservikomppania, 21. Savonlinnan reservikomppania ja paikallisväestön käyttöön iskostunut tuttavallinen nimitys "Pääskylahden reservikomppania". 
Kokoaminen palvelukseen.
Reservikomppanian miehet koottiin lähinnä Savonlinnan kutsunta-alueen kunnista. Savonlinnan reservikomppaniapiiri ei kuitenkaan noudattanut Mikkelin läänin kutsuntapiirikunnan aluejakoa, vaan siihen kuuluivat sen viidennen kutsunta-alueen eli Savonlinnan kuntien lisäksi kolmannesta kutsunta-alueesta Joroinen ja neljännestä kutsunta-alueesta Rantasalmen ja Sulkavan "arvonta-alueet". Kaikkien näiden samaan reservikomppaniapiiriin kuuluvien kuntien asevelvollisista erotettiin arvalla ”vakinaiseen väkeen" komennettavat. Palveluspaikkoina esiintyivät henkivartioväen 3. Suomen Kaartinpataljoona, Suomen ratsuväkirykmentti, Kuopion tarkk'ampujapataljoona ja 6. Mikkelin tarkk'ampujapataljoona. Palveluspaikka määräytyi vuosittain ja pitäjittäin eli arvonta-alueittain vaihdellen kokonaismäärältään 30-60:n välillä. Kaikki muut Savonlinnan reservikomppaniapiirin asevelvolliset astuivat palvelukseen 21. reservikomppaniaan.
Sijoittaminen.
21. reservikomppania sijoitettiin Säämingin kuntaan Kaartilanrannan kylän alueelle, tilalle nro 5, noin kolme virstaa silloisesta Savonlinnan kaupungista itään. Pääskylahden rantaan oli matkaa noin puoli virstaa, joten sijoittumisen voitiin katsoa onnistuneen. Valtion 1881 lunastamalla maalla rakentaminen aloitettiin 1882 ja saatiin valmiiksi 1883 syksyyn mennessä. Reservikomppanian myötä Savonlinna palasi varuskuntapaikkakuntien joukkoon.
Fuck Vivaldi

Fuck Vivaldi on rap-artisti Eevil Stöön ja rap-artisti/tuottaja RoopeK:n 20. heinäkuuta 2012 julkaistu yhteisalbumi. Ilmestyttyään albumi sijoittui Suomen virallisen albumilistan kärkeen. Monsp Recordsin julkaisema albumi on levy-yhtiön kolmas Suomen virallisen albumilistan ykköseksi noussut albumi. Kaksi aikaisempaa ovat JVG:n "Mustaa kultaa" (2011) ja "jvg.fi" (2012).
RoopeK vastaa koko albumin tuotannosta ja hän käyttää albumilla nimeä "Koksukoo". Albumin julkaisun kunniaksi Helsingin Kalliossa järjestettiin "Fuck Picasso" -niminen taidenäyttely, jossa oli näytillä eri taiteilijoiden tekemiä Eevil Stööhön liittyviä teoksia kuten maalauksia, valokuvia ja julisteita. Näyttely oli avoinna 18.–22. heinäkuuta, ja siellä oli nähtävillä myös albumin kannessa oleva Eevil Stöö -rintakuva. Näyttelyn kaikki teokset olivat myytävinä, ja ne saatiin myös myytyä.
"Fuck Vivaldi" oli myös ehdolla vuoden hiphop-, reggae- ja urban-albumin saajaksi Emma-gaalassa 2013.
Liettuan kuvernementti

Liettuan kuvernementti () oli lyhytaikainen hallintoalue, joka oli osa Venäjän keisarikuntaa.
Vuosina 1796–1801 olemassa ollut kuvernementti syntyi Puolan kolmannen jaon jälkeen vuonna 1795. Venäjän keisarinna Katariina II jakoi entisen Liettuan suuriruhtinaskunnan kahteen kuvernementtiin: Liettuan ja Hrodnan kuvernementtiin. Katariinan seuraaja, keisari Paavali I liitti kuvernementit yhteen Liettuan kuvernementiksi 12. joulukuuta 1796.
Paavalin kuoltua keisari Aleksanteri I jakoi kuvernementin kuitenkin jälleen kahtia, Vilnan kuvernementtiin ja Grodnon kuvernementtiin (9.9.1801 ja 28.8.1802). Niitä kuitenkin kutsuttiin yhä Liettuan kuvernementiksi, kunnes vanhan kuvernementin nimen käyttö kiellettiin keisari Nikolai I:n ukaasilla 1840.
Levada-keskus

Levada-keskus () on riippumaton, jopa Venäjän luotettavimpana pidetty
 tutkimuslaitos, joka tekee mielipidetiedusteluja ja muita sosiologisia tutkimuksia Venäjällä. 
Tutkimuskeskus on saanut nimensä perustajansa ja ensimmäisen johtajansa, sosiologian professori Juri Levadan (1930-2006) mukaan. Tämä hallituksesta riippumaton tutkimuskeskus perustettiin vuonna 2003. Keskus pohjautui kuitenkin jo vuonna 1987 käynnistettyyn, alkujaan koko Neuvostoliiton, sittemmin koko Venäjän kattaneeseen valtiolliseen mielipiteiden tutkimuslaitokseen (VTsIOM).
Levada-keskuksen päätoimipiste on Moskovassa. Keskuksella on 67 aluetoimistoa Venäjällä ja yhteistyösuhteet Baltian ja IVY-maiden vastaaviin tutkimuslaitoksiin. Levada-keskuksella on noin 3 000 koulutettua haastattelijaa, ja se on yksi laajimmista Venäjällä toimivista mielipiteitä seuraavista tutkimuslaitoksista. Vuodesta 2006 Levada-keskuksen johtajana on toiminut sosiologi, filosofian tohtori Lev Gudkov. 
Alkusyksyllä 2016 Venäjän oikeusministeriö luokitteli tutkimuskeskus Levadan ulkomaiseksi agentiksi. Tätä ennen esimerkiksi ihmisoikeusjärjestö Memorial sekä äänestäjien oikeuksia ja vaalitarkkailua tekevä Golos-liike oli jo julistettu ulkomaiseksi agenteiksi. Levada-keskus kertoo olevansa eri mieltä tästä luokituksesta, ja pyrkivänsä haastamaan sen oikeusteitse. Järjestö on myös mielipidetiedustelulla selvittänyt kuinka laajalti tämä luokittelu ja sen vaikutuksia tunnetaan Venäjällä.
Tiliqua sp.

Tiliqua sp. (engl. "Irian Jaya Blue-tongued Skink", suora suom. "irianjayansinikieliskinkki") on skinkkeihin (Scincidae) kuuluva liskolaji, joka ei ole vielä tiedeyhteisön yleisesti hyväksymä. Sitä pidetään kuitenkin eri lajina kuin jo kuvatut "Tiliqua"-lajit, joihin kuuluu muun muassa sinikieliskinkki ("Tiliqua scincoides").
Koko ja ulkonäkö.
"Tiliqua" sp. on noin 45–56 senttimetriä pitkä, ja sillä on pidempi häntä kuin muilla "T. scincoidesin" alalajeilla. Pohjaväri vaihtelee vaaleanruskeasta tummanruskeaan tai -harmaaseen ja selässä on tummempia raitoja. Pää on yleensä hieman vaaleampi ja joillakin yksilöillä silmän takana kulkee musta juova. Maha voi olla kermanvärinen, punertava tai kirkkaan punaoranssi. 
Ravinto.
Skinkki on sekasyöjä. Sen ruokavalioon kuuluvat erilaiset hyönteiset, hedelmät, vihannekset, pikkunisäkkäät ja muu eläinperäinen ravinto.
Poretta eli Keisarin uudet pisteet

Poretta eli Keisarin uudet pisteet on Ilmari Unhon ohjaama elokuva vuodelta 1941.
Elokuvan käsikirjoitus on sidoksissa välirauhan aikaan, ja ankarien aikojen vastapainoksi käsikirjoittajat halusivat tarjota ”kevyttä poreilua, kuplailua, joka nousee ylöspäin noin pul-pul-pul ... Sellaiseksihan tämä juttu on juuri tarkoitettukin. Kevyttä, iloista ’poretta’ olemme siinä ainakin yrittäneet.”
Tuotanto ja vastaanotto.
Elokuva oli Ilmari Unhon neljäs ohjaus. Käsikirjoitus tilattiin "Suomisen perheen" kirjoittajilta Serpiltä (Seere Salminen) ja Elsa Soinilta. Elokuvan tuotantokustannukset olivat korkeat, ja se jäi taloudellisesti tappiolliseksi. Ensi-iltavuonnaan se oli katsojamääriltään toiseksi heikoin. 
Arviot.
Aikalaiskritiikeissä kevyttä musiikki-iloittelua yleensä kiitettiin, mutta puututtiin juonen hajanaisuuteen ja revyyosuuksien korostumiseen. Myönteistä huomiota sai erityisesti George de Godzinskyn musiikki: ”Godzinkyn musiikki soveltuu elokuvan tekstiin ja sävyyn kuin valettu”, kirjoitti Paula Talaskivi arviossaan.
Myös 1980-luvun televisioesitysten yhteydessä elokuva sai kiittävää kritiikkiä. Elokuvan yhteydet 1930-luvun amerikkalaisiin musikaaleihin, esimerkiksi Busby Berkeleyn filmeihin, on pantu merkille. Vuonna 2014 kriitikko Arto Pajukallio kiinnitti huomiota elokuvan kunnianhimoon sota-ajan puutteen keskellä.
In the City

”In The City” on Lauri Ylösen musiikkikappale hänen keväällä 2011 julkaistulta sooloalbumiltaan "New World". ”In The City” julkaistiin 17. kesäkuuta 2011 singlenä. Se oli albumilta poimituista singleistä toinen ”Heavyn” jälkeen. Kappale pääsi Airplay-listan 6. sijalle ja Suomen virallisen latauslistan 29. sijalle.
Musiikkivideo.
Singlen musiikkivideo on kuvattu pääosin Yhdysvalloissa, Los Angelesin ja Las Vegasin kaupungeissa, mutta muutaman kohtauksen on sanottu olevan kuvattu myös Helsingissä. Videossa seurataan pääosin Amanda-nimisen käsinuken seikkailuja ympäri Amerikkaa. Nukke oli pääosassa myös ”Heavy”-singlen musiikkivideossa. ”In The Cityn” videossa Amanda esimerkiksi juhlii alkoholinhuuruisessa strippibaarissa.
Yungas-tie

Yungas-tie () on tie Boliviassa. Se kulkee 70 kilometrin matkan La Pazista Yungasin alueella sijaitsevaan Coroicoon. Yungas-tietä on kutsuttu maailman vaarallisimmaksi tieksi, sillä siellä kuoli vielä 2000-luvun alussa vuosittain 200–300 ihmistä.
Yungas-tie kulkee suureksi osaksi jyrkkiä vuorenrinteitä pitkin. Pudotusta alla olevaan laaksoon voi olla 800 metriä. Tie on paikoitellen vain kolme metriä leveä, kesällä pölyinen ja sadekaudella rankkasateiden huuhtoma. Näkyvyyttä heikentää myös laaksosta nouseva jatkuva sumu.
Yungas-tien rakensivat paraguaylaiset sotavangit 1930-luvulla. Vuonna 2006 reitille avattiin turvallisempi tie, mikä vähensi Yungas-tien vaarallisimpien osuuksien käyttöä. Tie on nykyisin suosittu extreme-pyöräilykohde, jolla käy vuosittain 25 000 uskalikkoa. Tien vartta reunustavat sillä kuolleiden muistoristit.
Agnes Langenskjöld

Agnes Langenskjöld (20. heinäkuuta 1887 Pietari – 27. heinäkuuta 1965 Helsinki) oli suomalainen ruotsin kielellä kirjoittanut kirjallisuuskriitikko, esseisti ja kirjastonhoitaja.
Langenskjöldin vanhemmat olivat kenraalimajuri Nikolai Teodor Albrekt Langenskjöld (1855–1907) ja Vera Malova. Perheen kotikieli oli venäjä, mutta isä päätti kouluttaa tyttärensä Gretan ja Agneksen Suomessa jotta he oppisivat ruotsia.
Langenskjöld pääsi ylioppilaaksi Viipurin ruotsalaisen tyttökoulun ("Viborgs fruntimmerskolan") jatkoluokilta 1905 ja valmistui filosofian kandidaatiksi 1911 sekä filosofian maisteriksi 1919. Hän oli vieraiden kielten opettajana eri kouluissa Helsingissä ja maaseudulla. Vuosina 1914–1919 Langenskjöld oli Vaasan ruotsalaisen yhteiskoulun ranskan ja venäjän kielen opettajana. Hän oli sitten Helsingin yliopiston kirjastossa harjoittelijana 1919–1920, amanuenssina 1920–1928, nuorempana alikirjastonhoitajana 1928–1945 ja vanhempana alikirjastonhoitajana 1945–1954.
Langenskjöld oli lisäksi ranskan kielen opettajana Helsingin ruotsalaisessa yhteiskoulussa vuodesta 1927 alkaen ja hän toimi Finsk Tidskrift-lehden kirjallisuusarvostelijana vuodesta 1921 alkaen. Hänen arvostelujaan julkaistiin myös muissa ruotsinkielisissä lehdissä.
Agnes Langenskjöld sai Granbergin palkinnon vuonna 1938.
Norman Burton

Norman Burton (5. joulukuuta 1923 New York – 29. marraskuuta 2003 Imperial, Kalifornia), näyttelijänä toisinaan myös nimellä Normann Burton, oli yhdysvaltalainen elokuva- ja televisionäyttelijä. Hän näytteli muun muassa Felix Leiterin roolin James Bond -elokuvassa "Timantit ovat ikuisia" vuonna 1971. Hän esiintyi myös katastrofielokuvassa "Liekehtivä torni" ja televisiosarjassa "Wonder Woman" (1975–1979) sen toisella esityskaudella. Burton edusti ja opetti metodinäyttelemistä.
Burton kuoli kuusi päivää ennen 80-vuotispäiväänsä liikenneonnettomuudessa lähellä Kalifornian ja Arizonan osavaltioiden rajaa.
Bror Niska

Bror Ivar Niska (11. elokuuta 1887 Uuras – 18. elokuuta 1952 Ruovesi) oli suomalainen näyttelijä, operettilaulaja ja näytelmäkirjailija. 
Bror Niskan vanhemmat olivat merikapteeni, Viipurin merikoulun johtaja Ivar Alfred Niska (1846-1903) ja Hilda Maria Elise Schlüter (1856-1934). Sisaruksista Adolf Niska oli oopperabaritoni, Ester Niska sopraano, Algoth Niska jalkapalloilija ja tunnettu salakuljettaja sekä Aina Niska tanssitaiteilija. 
Bror Niska oli naimisissa vuodesta 1909 Anna Maria Pelanderin kanssa. Heillä oli kaksi lasta. Niska kuoli liikenneonnettomuudessa kesällä 1952.
Mario Williams

Mario Jerrel Williams (s. 31. tammikuuta 1985, Richlands, Pohjois-Carolina) on yhdysvaltalainen entinen amerikkalaisen jalkapallon pelaaja, pelipaikaltaan puolustuksen linjamies. Hän pelasi 11 kautta NFL-liigassa edustaen Houston Texansia, Buffalo Billsiä ja Miami Dolphinsia.
Williams oli NFL:n varaustilaisuuden ensimmäinen varaus vuonna . Hänet valittiin urallaan neljästi NFL:n tähdistöotteluun Pro Bowliin.
NFL-ura.
Houston Texans varasi Pohjois-Carolinan valtionyliopiston joukkueessa yliopistojalkapalloa pelanneen Williamsin vuoden 2006 NFL:n varaustilaisuuden ensimmäisenä pelaajana vuonna 2006. Williams pelasi Texansissa viisi kautta, joiden aikana hän vakiinnutti asemansa yhtenä liigan parhaimmista puolustuksen linjamiehistä. Kauden 2011 jälkeen Williamsista tuli rajoittamaton vapaa pelaaja, joten hän oli vapaa neuvottelemaan minkä tahansa seuran kanssa.
Williams teki maaliskuussa 2012 kuuden vuoden sopimuksen Buffalo Billsin kanssa. Sopimuksen arvo voi parhaimmillaan nousta yli 100 miljoonaan dollariin, joka tekee siitä NFL-historian rahakkaimman puolustajan tekemän sopimuksen.
Bills vapautti Williamsin sopimuksestaan neljän kauden jälkeen. Hän teki maaliskuussa 2016 kaksivuotisen sopimuksen Miami Dolphinsin kanssa. Williams pelasi Dolphinsissa vain yhden kauden, sillä joukkue purki hänen sopimuksensa huonosti pelatun kauden jälkeen.
CoCom

CoCom eli "Coordinating Committee for Multilateral Export Controls" oli länsiliittouman perustama tuonti- ja vientialan järjestö, joka perustettiin viiden vuoden aikana toisen maailmansodan jälkeen juuri kylmän sodan alkuvaiheissa ja jonka päämääränä oli säädellä huipputeknologian vientiä SEV:n ja Varsovan liiton maihin. CoCom lopetettiin kylmän sodan jälkeen 31. maaliskuuta 1994, ja se korvattiin Wassenaarin sopimuksella.
Laki ja säännöt.
Yhdysvalloissa CoComin toiminta perustui 1960-luvulla säädetyn AECA-lain ("Arms Export Control Act") nojaan, jota valvottiin Yhdysvaltain ulkoministeriön ITAR-osaston kautta (International Traffic in Arms Regulations). Tämä organisaatio toimii yhä edelleen.
Jäsenet.
CoComin ulkopuolelle jäivät seuraavat valtiot, jotka kuitenkin tekivät sen kanssa yhteistyötä: Irlanti, Itävalta, Ruotsi, Suomi, Sveitsi ja Uusi-Seelanti.
Suomi ja CoCom.
Suomi ulkopoliittisesti puolueettomana maana ei osallistunut Neuvostoliiton vastaiseen teknologiavientikieltoon, mutta vientikieltoluetteloa ylläpiti yksityinen Suomen Metalli-, Kone- ja Sähköteknisen Teollisuuden Keskusliitto, koska Suomen valtio ei voinut puolueettomuutensa vuoksi hallinnoida neuvostovastaisen vientikieltojärjestön toimintoja. Käytännössä vientikiellossa oleville laitteille tai tuotteille, joissa oli käytetty vientikielto-osia, ei myönnetty kauppa- ja teollisuusministeriön alaisesta lisenssivirastosta vientilupaa.
Liikemiesten salakuljetettua 1980-luvulla VAX-tietokoneen Neuvostoliittoon, langetti siitä oikeus Suomessa tuomion. Myöhemmissä oikeusasteissa tutkittiin, oliko kauppa merkinnyt tosiasiassa sitä, että Neuvostoliittoon olisi viety jotain sellaista, mitä sillä ei todella olisi ollut tai voinut olla ja tuomio muutettiin vapauttavaksi Suomen lain vastaisena.
Suomen valtiosopimuksiin perustumaton osallistuminen COCOMin oli Nokian toimintaedellytys, koska jos Suomi ei olisi osallistunut COCOMiin, olisi suomalaisilta yrityksiltä voitu kieltää yhdysvaltalaisen teknologian hankkiminen tai olisi vaikeutettu niiden kauppaa Yhdysvaltoihin. Yhdysvalloille oli yllätys Rauma-Repola Oceanicsin valmistamien tutkimussukellusveneiden korkea taso, minkä vuoksi Rauma-Repolaa uhattiin vaikeuksilla, mikäli se jatkaa MIR-1 ja MIR-2 -kaltaisten sukellusveneiden valmistamista Neuvostoliitolle.
Rikkomukset.
Vuosina 1982–1984 japanilainen Toshiba ja norjalainen Kongsberg toimitti kahdeksan tietokoneohjattua potkurien työstökonetta Neuvostoliittoon, joka oli CoComin vastainen. Yhdysvaltain viranomaiset katsoivat kaupan laittomaksi sillä perusteella, että ne paransivat neuvostosukellusveneiden kulkua. Yhdysvaltain kongressi antoi Toshiballe sanktiot ja esti yhtiön joidenkin vientituotteiden viennin Yhdysvaltoihin.
Rickie Fowler

Rick Yutaka "Rickie" Fowler (s. 13. joulukuuta 1988 Murrieta, Kalifornia) on yhdysvaltalainen ammattilaisgolfaaja. Fowler oli amatöörien maailmanlistan kärki 36 viikon ajan vuosina 2007 ja 2008, kunnes siirtyi ammattilaiseksi 2009.
Ammattilaisura.
Fowler palkittiin hieman yllättäen PGA Tourin vuoden tulokkaana vuonna 2010, superlupaus Rory McIlroyn ollessa ennakkosuosikki palkinnon saajaksi. Ensimmäisen voittonsa Tourilla Fowler otti vuoden 2012 Wells Fargo Championshipsissa. Vuonna 2015 Rickie Fowler voitti The Players-kilpailun, jota on luonnehdittu viidenneksi majoriksi.
Muuta.
Fowlerilla on yhteistyösopimukset golfvälinevalmistaja Titleistin, urheiluvälinevalmistaja Puman sekä kelloja valmistavan Rolexin kanssa.
Aliina Pennanen

Aliina Soininen (o. s. "Pennanen"; 7. marraskuuta 1887 Rautu – 11. syyskuuta 1978 Helsinki) oli suomalainen kansakoulunopettaja ja lastenkirjailija. 
Soininen valmistui opettajaksi Heinolan seminaarista vuonna 1910. Hän toimi vuosina 1913–1955 opettajana Helsingin maalaiskunnan Pukinmäen kokeilukansakoulussa, jossa hän piti myös etiikanopetuksen kokeilutunteja.
Soinisen vanhemmat olivat maanviljelijä Matti Pennanen ja Anna Babkoff. Hän meni naimisiin 1918 Pellervo-Seuran konsulenttina toimineen agronomi Kaarlo Mikael Johnsson Soinisen (1889–1953) kanssa.
Teoksia.
Nimellä "Aliina Pennanen":
Nimellä "Aliina Soininen":
Lisäksi hän teki oppikirjoja
Čáslav

Čáslav () on kaupunki Tšekissä, Keski-Böömin läänissä. Kaupungin pinta-ala on 26,46 km². Vuonna 2019 kaupungissa on 10 326 asukasta.
Robert Koldewey

Robert Johann Koldewey (10. syyskuuta 1855 Blankenburg – 4. helmikuuta 1925 Berliini) oli saksalainen arkkitehti, joka tunnetaan arkeologisista löydöistään Babylonissa, joka sijaitsee nykypäivän Irakissa.
Koldeweyn löytöihin Babylonissa kuuluivat Etemenankin sekä riippuvien puutarhojen perustukset ja Ištarin portti. Hän kehitti myös savitiilirakennuksiin liittyviä arkeologisia tekniikoita. Koldewey oli arkeologina itseoppinut, joskin hän oli opiskellut arkkitehtuuria sekä taidehistoriaa Berliinissä ja Wienissä suorittamatta tutkintoa.
Hän otti 1882 osaa kaivauksiin muinaisessa Assoksessa Turkissa, jossa hän oppi kaivauksilla käytettyjä työtapoja.
Jon Ronson

Jon Ronson (s. 10. toukokuuta 1967 Cardiff, Wales) on walesilainen toimittaja, dokumentaristi ja kirjailija. Urallaan Ronson on kirjoittanut kolumneja lehtiin, ohjannut useita dokumentteja televisiolle ja toiminut radio- ja televisiotoimittajana sekä juontajana. Ronsonin ensimmäinen kirja, suomentamaton "Clubbed Class", julkaistiin vuonna 1994.
Kirjailija.
Ronson mainitsee kirjallisiksi esikuvikseen Kurt Vonnegutin, Raymond Carverin ja Jonathan Coen. Vaikka uralle mahtuu lukuisia dokumentaarisia ohjaustöitä, Ronson pitää itseään ennen kaikkea luonnollisena kirjoittajana. Tutkivana journalistina Ronson on kiinnostunut salaliittoteorioista, ääri-ihmisistä ja vallasta. Kyseisiä aiheita hän on käsitellyt tv-töissään sekä muun muassa toisessa teoksessaan "Them: Adventures with Extremists" (2001). Hänen työskentelytyylissään on sanottu olevan piirteitä gonzo-journalismista.
Ronsonilta on suomennettu kaksi teosta Sammakon kustantamana. Vuonna 2004 ilmestynyt Vuohia tuijottavat miehet kertoo vuonna 1979 toimintansa aloittaneesta Yhdysvaltain armeijan salaisesta yksiköstä, joka kehittelee uusia paranormaaleja taistelu- ja tiedustelutekniikoita. Viimeisin teos Psykopaattitesti (2011) käsittelee puolestaan mielenterveyttä ja psykopatian käsitettä.
Hilja Vilkemaa

Hilja Elina Vilkemaa (sukunimi vuoteen 1914 "Vilkman"; 24. joulukuuta 1887 Turku – 8. joulukuuta 1976 Helsinki) oli suomalainen oppikoulun lehtori, edistyspuolueen kansanedustaja ja kirjailija. 
Hilja Vilkemaan äiti oli ompelija Alina Wilkman. Hän pääsi ylioppilaaksi 1909 ja valmistui filosofian kandidaatiksi 1920 sekä maisteriksi 1922. Vilkemaa toimi Helsingin suomalaisen tyttölyseon suomen kielen ja historian tuntiopettajana sekä viransijaisena 1921–1928, Uuden yhteiskoulun suomen kielen ja historian tuntiopettajana 1926–1927 ja Koulukujan yhteislyseon opettajana ja johtajana 1928–1929. Hän oli Helsingin suomalaisen tyttölyseon ja Tyttönormaalilyseon tuntiopettajana ja viransijaisena 1931–1936, Helsingin toisen suomalaisen tyttökoulun suomen kielen nuorempana lehtorina 1936–1938, Tyttönormaalilyseon historian ja yhteiskuntaopin vanhempana lehtorina 1938–1957, Tyttönormaalilyseon vt. yliopettajana 1947–1948 sekä Tyttönormaalilyseon vararehtorina 1951–1957. Vilkemaa sai opetusneuvoksen arvon 1957.
Hilja Vilkemaa oli mukana Suomalaisen Naisliiton toiminnassa vuodesta 1910 alkaen ja toimi liiton sihteerinä ja puheenjohtajana. Vilkemaa pyki erityisesti tekemään tunnetuksi kirjailija Minna Canthin elämäntyötä ja hän perusti tätä varten opintokerhoja ja järjesti Canth-aiheisia juhlia. Vilkemaa oli Naisten Ääni-lehden päätoimittajana ja hän toimitti myös Raittiuskasvatus-lehteä ja Suomen Naisten lehteä.
Vilkemaa toimi Kansallisen edistyspuolueen kansanedustajana 1920–1922 edustaen Turun läänin pohjoista vaalipiiriä. Hän oli myös Helsingin kaupunginvaltuuston jäsenenä 1951–1964 ja kuului Vapaamielisten Liiton hallitukseen ja johtokuntaan.
Tyrese Gibson

Tyrese Darnell Gibson, tunnettu lyhyesti myös nimellä Tyrese, (s. 30. joulukuuta 1978 Watts, Los Angeles, Kalifornia) on yhdysvaltalainen R&amp;B-laulaja, rapmuusikko ja näyttelijä, joka on näytellyt muun muassa elokuvissa "2 Fast 2 Furious" (2003), ' (2009) ja ' (2011).
Norsukalat

Norsukalat (Mormyridae) on arapaimakaloihin kuuluva heimo. Heimon lajeja tavataan makeista vesistä trooppisesta Afrikasta. Eräitä norsukalalajeja pidetään myös akvaarioissa.
Lajit ja anatomia.
Norsukalojen heimoon kuuluu 18 sukua ja noin 201 lajia. Yleensä ne kasvavat korkeintaan 9–50 cm pitkiksi, mutta suurimmat lajit voivat saavuttaa 1,5 metrin pituuden. Heimon lajien tyypillisiä piirteitä ovat pitkähkö selkäevä ja selvästi haarautunut pyrstöevä. Norsukalalajien kuonon muoto ja pituus vaihtelevat huomattavasti eri sukujen kesken. Eräillä lajeilla, kuten "Campylomormyrus"-, "Gnathonomus"- ja "Mormyrus"-suvun lajeilla kuono on hyvin pitkä ja alaspäinkaartunut ja muistuttaa norsun tai tapiirin kärsää. Eräiden sukujen, esimerkiksi "Marcusenius"- ja "Petrocephalus"-sukujen lajeilla kuono on lyhyt ja pyöreä. Monien muiden arapaimakalojen tavoin myös norsukaloilla on kielessään hampaita. Norsukalat pystyvät tuottamaan heikon sähkökentän pyrstönvarren lihaksillaan. Kalojen päässä on elimiä, jotka aistivat hyvin heikkojakin sähkökentän muutoksia ja näin kalat voivat havaita esimerkiksi saaliin tai saalistajan. Heimon kalojen aivot ovat kookkaat ja aivojen painon suhde koko ruumiin painoon on samaa luokkaa kuin ihmisellä.
Levinneisyys ja elintavat.
Norsukalalajeja tavataan trooppisen Afrikan makeista vesistä. Ne elävät usein pyörteilevissä, sameissa vesissä ja suunnistavat ja paikantavat ravintoa sähkökentän muutoksia aistivilla elimillään. Ne liikkuvat usein melko hitaasti pieninä parvina. Heimon lajien ravintoa ovat hyönteiset ja muut vedessä elävät selkärangattomat eläimet. Norsukalat voivat käyttää pitkää kärsämäistä kuonoaan ruuan etsimiseen pohjaa tonkimalla. Myös norsukalojen kuuloaisti on hyvin kehittynyt ja ne viestivät toisilleen päästämällä naksahtelevia tai röhkiviä ääniä. Norsukalojen lisääntymiskäyttäytyminen on huonosti tunnettua.
Eräitä heimon lajeja voidaan pitää myös akvaariokaloina. Useimmiten akvaarioissa tavattavia lajeja ovat mustanorsukala ("Gnathonomus petersii"), huulinorsukala ("Gnathonemus rhynchophorus") ja guineantapiirikala ("Mormyrus tapirus").
Call Me Maybe

”Call Me Maybe” on kanadalaisen poplaulajan Carly Rae Jepsenin kappale hänen ensimmäiseltä EP-levyltään "Curiosity". Kanadalainen levy-yhtiö julkaisi sen EP-levyn ensimmäisenä singlenä 20. syyskuuta 2011. Jepsen keräsi kappaleellaan kansainvälistä huomiota, kun Justin Bieber ja Selena Gomez kuulivat sen ja jakoivat sen Twitterissä. Hänet kiinnitettiin School Boy Records -levy-yhtiöön, jonka jälkeen single julkaistiin Yhdysvalloissa 22. helmikuuta 2012.
Kappaleesta tuli Jepsenin kansainvälinen läpimurto. Kappale sijoittui kymmenen parhaan joukkoon Belgiassa, Tanskassa, Ranskassa, Hollannissa, Norjassa, Puolassa ja Ruotsissa, sekä listaykköseksi Australiassa, Suomessa, Isossa-Britanniassa, Irlannissa, Kanadassa, Uudessa-Seelannissa, Skotlannissa, Sveitsissä, Tšekissä ja Yhdysvalloissa.
”Call Me Maybe” palkittiin parhaan singlen Juno-palkinnolla vuonna 2013. Lisäksi se oli ehdolla Grammy-palkinnon saajaksi parhaana popsooloesityksenä ja vuoden kappaleena.
Tausta ja kokoonpano.
Carly Rae Jepsen, Josh Ramsay ja Tavish Crowe tekivät kappaleen, ja sen tuotti Ramsay. Levy-yhtiö 604 Records julkaisi kappaleen Kanadassa 20. syyskuuta "Curiosity"-albumin ensimmäisenä singlenä. Tammikuussa 2012 poplaulajat Justin Bieber ja Selena Gomez olivat vierailulla Kanadassa, ja he kuulivat kappaleen radiosta. He tweettasivat siitä, jonka jälkeen Jepsen sai kansainvälistä huomiota sekä levytyssopimuksen "School Boy Recordsin" kanssa. Bieberin managerin Scooter Braunin mukaan Bieber ei ole koskaan aikaisemmin tukenut toista artistia tällä tavalla. Levy-yhtiö Interscope Records julkaisi kappaleen maailmanlaajuisesti.
Musiikkivideo.
Ben Knechtel ohjasi kappaleen musiikkivideon ja se julkaistiin 1. maaliskuuta 2012. Videon alussa Jepsen vakoilee viehättävää naapuriaan (näyttelijänä Holden Nowell), joka ajaa nurmikkoaan. Otettuaan paitansa pois naapuri huomaa Jepsenin vakoilevan häntä ja Jepsen piiloutuu ikkunan alle. Seuraavaksi kohtaus siirtyy autotalliin, jossa Jepsen harjoittelee yhtyeensä kanssa kappaletta. Harjoittelun jälkeen Jepsen pesee autoaan ja yrittää saada naapurin kiinnittämään huomiota itseensä. Hän kuitenkin putoaa auton konepelliltä ja naapuri auttaa hänet ylös. Tämän jälkeen naapuri katsoo, kun Jepsenin yhtye esittää kappaletta. Kun yhtye lopettaa soittamisen, Jepsen alkaa kirjoittaa omaa puhelinnumeroaan ja aikoo antaa sen naapurilleen, mutta huomaa naapurin antavan oman puhelinnumeronsa yhdelle yhtyeen miespuolisista jäsenistä.
Internet-ilmiö.
Carlos Pena ja Big Time Rush julkaisivat yhdessä Ashley Tisdalen, Justin Bieberin ja Selena Gomezin kanssa oman versionsa musiikkivideosta. Video on saavuttanut yli 65 miljoonaa katselukertaa. Myös Katy Perry on julkaissut musiikkivideosta oman versionsa ystäviensä kanssa, ja se on saavuttanut yli miljoona katselukertaa.
Silmukka kiristyy (vuoden 1941 elokuva)

Silmukka kiristyy (, alkuperäiseltä nimeltään "Hot Spot") on vuonna 1941 ilmestynyt yhdysvaltalainen film noir -elokuva, jonka on ohjannut H. Bruce Humberstone. Psykologisen jännityselokuvan pääosia näyttelevät Betty Grable, Victor Mature ja Carole Landis.
Dwight Taylor laati käsikirjoituksen Steve Fisherin "I Wake Up Screaming" -romaanin pohjalta. Steve Fisher myös auttoi Tayloria käsikirjoituksen kirjoittamisessa.
"Silmukka kiristyy" sai ensi-iltansa kotimaassaan 31. lokakuuta vuonna 1941. Suomeen elokuva ilmestyi teattereihin 17. toukokuuta 1946. 20th Century Fox tuotti elokuvan.
"Silmukka kiristyy" on yksi harvoista musikaalitähti Betty Grablen dramaattisista rooleista.
Elokuvasta tehtiin uudelleenfilmatisointi vuonna 1953 nimellä "Silmukka kiristyy" (), jonka pääosissa ovat Jeanne Crain, Jean Peters ja Elliott Reid.
Juoni.
Nuorta promoottoria, Frankie Christopheria (Mature), syytetään nuoren mallin ja näyttelijän Vicky Lynnin (Landis) murhasta. Frankien piilottaa Vickyn Jill-sisko (Grable), johon Frankie on rakastunut. Viranomaiset saavat kuitenkin Frankien kiinni kuulusteltavaksi. Pakkomielteinen poliisi Ed Cornell (Cregar) tietää Frankien olevan syytön, mutta riittävän todistusaineiston takia Cornell yrittää saada epäillyn telkien taakse joka tapauksessa. Frankie pakenee ja löytää lopulta oikean murhaajan henkilöllisyyden.
JJ Project

JJ Project () on JB:n ja Jinyoungin (aiemmin Jr.) muodostama eteläkorealainen poikaduo, joka debytoi vuonna 2012 JYP Entertainmentin alla. Heidän ensimmäinen singlensä ”Bounce” julkaistiin 22. toukokuuta 2012.
JB ja Jinyoung ovat jäseniä vuonna 2014 aloittaneessa poikabändissä Got7.
JJ Project julkaisi albumin "Verse 2" 31. heinäkuuta 2017. Albumilta julkaistiin yksi kappale ”Tomorrow, Today” musiikkivideona.
Jäsenet.
JB (제이비)/ Im Jae-bum (임재범)
Jr. (주니어)/ Park Jin-young (박진영)
Porin Ooppera

Porin Ooppera on vuonna 1976 perustettu Satakunnassa toimiva alueooppera. Se tuottaa vuosittain oopperaproduktion yhdessä Pori Sinfoniettan ja Porin Oopperakuoron kanssa. Omien laulajien lisäksi solisteina on myös maakunnan ulkopuolelta tulevia vierailijoita. Porin Oopperan kotisalina on 2000-luvulla toiminut pääosin Promenadikeskus. 
Vuonna 2004 Porin Ooppera ja Pori Sinfonietta levyttivät Ari Rasilaisen johtamana Fredrik Paciuksen oopperan Kaarle-kuninkaan metsästys.
Sekosteroidi

Sekosteroidit ovat steroidijohdannaisia, joissa vähintään yksi nelirenkaisten steroidien renkaiden sidoksista poikki. IUPAC:n suosituksia noudatettaessa sekosteroidien rakenteen hiiliatomien numerot ja renkaiden kirjainsymbolit ovat samat kuin steroideissa. Jos useampi kuin yksi rengas on poikki, saatetaan käyttää tavanomaisia yhdisteiden numerointi- ja nimeämiskäytäntöjä
Jos jonkin steroidin hiilten 2 ja 3 välinen sidos on katkeaa, muodostunut yhdiste on 2,3-sekosteroidi. Jos hiilten 9 ja 10 sidos on poikki, yhdiste on 9,10-sekoteroidi. D-vitamiinit kuten kolekalsiferoli ja ergokalsiferoli ovat 9,10-sekoteroideja.
"Sekosteroidi" tulee latinasta: "seko" tulee sanasta "secare", joka tarkoittaa "leikata" ja "steroidi" sanasta "stere", joka tarkoittaa "kiinteää, kolmiulotteista".
Sulhanen liikaa

Sulhanen liikaa () on vuonna 1943 ensi-iltansa saanut yhdysvaltalainen Technicolor-musikaalielokuva, jonka on ohjannut Irving Cummings. Elokuvamusikaalin pääosia esittävät Betty Grable, Robert Young, Adolphe Menjou ja Reginald Gardiner. "Sulhanen liikaa" kertoo amerikkalaisesta laulajasta (Grable), joka yrittää päästä vihille englantilaisen herttuan kanssa.
"Sulhanen liikaa" -elokuvan alkuperäisen tarinan kirjoittivat William R. Lipman, Frederick Stephani ja Edward Van Every. Tarinan pohjalta Ken Englund laati käsikirjoituksen. "Sulhanen liikaa" sai ensi-iltansa kotimaassaan 1. lokakuuta vuonna 1943. Suomessa elokuva tuli ensi-iltaan 9. huhtikuuta vuonna 1948. 20th Century Fox tuotti elokuvan.
Betty Grable oli kassamagneettikuningatar "Sulhanen liikaa" -elokuvan ilmestymisen aikana; myös hänen toinen elokuvansa, "Tivolin kaunotar", oli valtava menestys. "Tivolin kaunotar" ja "Sulhanen liikaa" -elokuvat pääsivät molemmat vuoden 1943 kymmenen menestyneimmän elokuvan joukkoon ja olivat 20th Century Foxin suurimpia rahantuottajia sinä vuonna.
OPERA-koe

OPERA-koe (Oscillation Project with Emulsion-tRacking Apparatus) on kansainvälisenä yhteistyönä toteutettu hiukkasfysiikan tutkimusprojekti, jonka tavoitteena on suorittaa neutriinojen oskillaatioita koskevia kokeita. OPERA-ilmaisimen rakennustyöt aloitettiin vuonna 2003 ja se valmistui 2008. Koeasema sijaitsee Italiassa, Gran Sasso d'Italia -vuoren alle rakennetun Gran Sasson laboratorion C-hallissa.
OPERA-ilmaisin tarkkailee Sveitsin Genevessä sijaitsevasta CERNistä lähetettyjen neutriinoiden virtaa ja pyrkii havaitsemaan myonin neutriinoista oskilloituneita taun neutriinoita. Koeaseman ilmaisimena käytetään ydinemulsiofilmejä.